khistorydata/jeongjo-sjw-relations huggingface dataset:
정조 8년 · 목
敎曰。册禮告由。 永禧殿一體爲之事分付。又敎曰。册禮告由。 儲慶宮毓祥宮延祐宮一體爲之事分付。
정조 8년 · 강
上尊號慶科。命別設庭試日子推擇。
정조 8년 · 목
敎曰。 三殿宮上尊號慶。當設科取人。而係是莫大之慶。不可合設於今番庭試。以 上號五慶別設庭試試取事分付。外方儒武。乍往旋來。許久留京之弊。俱不可不念而九月念後。連値初會試及唱榜。初試日子。自九月晦至十月初推擇。雖於册封庭試唱榜之前。初試設行。別無拘礙。令該曹以此知悉。
정조 8년 · 강
遞承旨具明謙金履安。以鄭志儉爲承旨。
정조 8년 · 목
因捕將望筒。敎以。不宜輕遞。仍任。承旨有闕之代。政官待明朝牌招開政。以在京無故人差出。又敎曰。旣是山林。虛磨徒欠試禮。同副承旨許遞。前望單子入之。待下批牌招察任。
정조 8년 · 목
因漢城府頹壓單子。敎以。恤典擧行。
정조 8년 · 강
禮曹。以 上號慶科庭試吉日推擇啓。
정조 8년 · 목
該曹啓言。令日官推擇。則 上尊號慶科庭試文武科初試九月二十八日。殿試十月初三日。放例同月初八日爲吉云。以此日請知委京外。允之。敎以卽爲知委京外。
정조 8년 · 강
命知製敎申思運。拿處分揀。
정조 8년 · 목
因拿處傳旨。敎以。原在外之人。未諳事體。不是異事。分揀。
정조 8년 · 강
命京囚罪人洪乙金畿島爲奴。
정조 8년 · 목
敎曰。京囚罪人洪乙金。赦令當前。不必仍推。畿島爲奴。嚴飭防守。後勿悲躱事分付。
정조 8년 · 강
遞承旨鄭東浚。以李在學代之。
정조 8년 · 목
東浚不爲仕進。敎以。許遞。前望單子入之。待下批牌招察任。
정조 8년 · 강
洪忠監司沈豊之疏辭新除藩任。賜例批。
정조 8년 · 강
有政。吏曹參判李敬養。參議黃昇源進。
정조 8년 · 목
以宋載經林錫喆爲承旨。蔡弘履爲大司憲。李集斗爲應敎。徐有防爲禮曹參判。
정조 8년 · 강
命報謝祭。以今二十八日設行。
정조 8년 · 목
敎曰。祈晴得霽。實荷神庥。報謝一節。令該曹詳考典禮草記。齋官處禱之功。宜有照例論賞之擧。榮祭獻官以下諸執事賞典。目政院考例捧傳旨。○禮曹啓言。元無稟處之例。每因特敎設行矣。報謝祭。不卜日以今二十八日設行。自今以後。毋論祈雨祈晴。凡有休應。稟旨設行之意。請爲定式。允之。敎以。卿曹草記。甚合禮意。依此定式。仍令載之大典增補篇。神位移奉。實屬重大。就神室行體。或有可據之例乎。更卽考例草記。又啓言。取考謄錄。則皆行於祈晴本所。無他可據之例。何以爲之。敎以。然則移奉設行。而係是報例。異於祈晴。城門則勿閉。待門閉前。位极奉詣。趁開門前。還奉事。本曹各別詳細知委該寺。祝文謹當撰下矣。獻官。以堂上三品差塡事分付。
정조 8년 · 강
命前黃海兵使吳載熙分揀放送。前注書尹行任等蕩滌。
정조 8년 · 목
因囚單子。敎以。赦令當前。分揀放送。又敎曰。前注書尹行任沈晉賢。居中蕩滌。
정조 8년 · 강
遣承旨詣受香諸處。奉審摘奸。
정조 8년 · 강
召見纂輯堂上于誠正閣。禮曹判書金魯鎭。江華留守嚴璹。副司直鄭昌順。工曹參判柳義養。
정조 8년 · 목
予曰。春坊志入之。義養跪進。予曰。睿學爲一篇宗旨。宮官之職。不過勉學陳戒。此二條附於濬學宜矣。義養曰。册封冠禮納嬪儀註。當次第載錄。而至於禮接賓僚師傳。敦諭大臣。恤典等瑣瑣節目。恐不必各立題目矣。予曰。但當詳載其事實。以中草更爲修入。而桂坊志亦爲續成好矣。予曰。大禮當前。凡百擧行。念不及他。而卿等旣入册子。略論其槪。魯鎭曰。凡時此等事。似涉閑漫。而凡係貽燕之謨。大霈之典。亦不無傍照之例。故謹上草册。一番經覽爰。予曰。雖以戶典言之。各宮房折受。不可不釐正。在昔 宣廟朝。官家不過數十間。亦可見 先朝盛意。子孫之繁衍。福祿之綿遠。是爲宮家之美事。何關乎結數之多寡。顧今 景慕宮內外孫。亦幾至數十人。其在量入爲出之道。不可無定式不然。戶曹結數。幾何不盡入於宮稔乎。昌順曰。聖意旣如此。更爲酌定好矣。予曰。以折受定限。出於聖意之不得已之意。載之好矣。昌順曰。使左相一覽然後。當作序文。亦非時急之事。過 上號慶禮後。徐徐入榟何如。予曰。依此爲之。墻曰。此册命名。何以爲之乎。予曰。名以大典通編似好。卿等之意何如。僉對曰甚好矣。
정조 8년 · 강
宗廟大祭後。各殿膰肉。命以中脯封進。
정조 8년 · 목
禮曹判書金魯鎭啓言。 宗廟大祭後。各殿膰肉。例以牛脚進上。而牛脚元數。不足於五殿。以中脯代進。已有筵稟定式。請依此封進之意分付。從之。
정조 8년 · 강
王世子 宗廟永寧殿辰謁及亞獻之節。迎送之儀。命待冠禮取稟。
정조 8년 · 목
禮曹判書金魯鎭啓言。王世子册禮後。 宗廟永寧殿辰謁之禮及親祭時亞獻之節。動駕時闕門外迎送之儀。當依禮文取稟。而末冠禮前。旣有不爲磨鍊之例。何以爲之。敎以。待冠禮後取稟。
정조 8년 · 강
命册禮後三名日陳賀。依例權停。
정조 8년 · 목
禮曹判書金魯鎭啓言。丁未庚午丙辰册禮後三名日陳賀。以方在沖年。依例權停。表裏則自內隨便爲之事。旣有受敎。今亦依此擧行乎。從之。
정조 8년 · 강
上册寶時改 題主。命不爲磨鍊。
정조 8년 · 목
禮曹判書金魯鎭啓言。壬辰丙申 太廟上册寶時及丙申癸卯 景慕宮上册印時。改 題主一節。皆因傳敎。不爲磨鍊矣。今亦依此擧行乎。從之。
정조 8년 · 강
命受册之殿。臨時稟定。
정조 8년 · 목
禮曹判書金魯鎭啓言。癸卯年 王大妃殿受册。景福殿爲之。 惠慶宮受册慈慶殿爲之。親進册寶以明政殿爲之矣。今亦依此磨鍊乎。敎以。臨時更爲稟定。
정조 8년 · 강
上册習儀。命依昨年例爲之。
정조 8년 · 목
禮曹判書金魯鎭啓言。 三殿兩宮上 册寶册印三度習儀。從前日子稍遠。則或有各行之例。而今番窘速。勢難各行。 太室 景慕宮上册習儀。以初二三度擇日擧行。 王大妃殿 惠慶宮上册習儀。又以初二三度請擇日擧行。敎以。依昨年例爲之。
정조 8년 · 강
尊號親上後。命以親祭擧行。
정조 8년 · 목
禮曹判書金魯鎭啓言。上 尊號時。 宗廟景慕宮。以親上磨鍊。則親上後。亦以親祭擧行乎。從之。
정조 8년 · 강
册寶册印請出行禮。命依昨年例擧行。
정조 8년 · 목
禮曹判書金魯鎭啓言。 三殿兩宮册寶册印。內入則以同日推擇。內出則以當日各爲請出行禮。亦依昨年例擧行乎。從之。
정조 8년 · 강
命進致詞箋文表裏百官行禮。依例擧行。
정조 8년 · 목
禮曹判書金魯鎭啓言。癸卯年 上號時。自內進致詞箋文表裏。而百官則幷於陳賀日行禮矣。今亦依此例擧行乎。從之。
정조 8년 · 강
上號告由。命同日設行。
정조 8년 · 목
禮曹判書金魯鎭啓言。 上號告由。前期三日。雖是禮文。而亦有同日兼告由之禮矣。請指辭撰祝。同日設行。從之。
정조 8년 · 강
命陳賀時。六曹物膳。依例封進。
정조 8년 · 목
禮曹判書金魯鎭啓言。 上號陳賀時。大殿中宮殿。有只封方物之命矣。六曹物膳。自當依例封進。請以此知委。敎以。依例封進。
정조 8년 · 강
召見册禮都監都提調以下于重熙堂。都提調徐命善。副司直徐有鄰。吏曹判書趙時俊。
정조 8년 · 목
予曰。今番册禮時春桂坊受案。立于敎命竹册玉印差備後。而擧案差備。數似不足。以外差備仍用。內入內出時。中官差備亦爲加數分排。東宮答拜時。二品以上及武弁總管以上入內班。文官除非倚從實職外。不得入內班事分付。儀註中一依己卯年例。務從詳備。更爲添入事。亦爲分付。命善曰。再明日陳賀習儀。兼行大殿習儀乎。予曰。只行東宮習儀。而天明後詣闕。使都民觀光好矣。命善曰。桂坊官員中。侍直金載璉。隨入燕行。翊贊崔興遠。副率宋厚淵在外。不可不變通矣。予曰。使之草記變通。予曰。册禮後會講時。師傳賓客。各設交椅。相見禮則答再拜。私見禮則答揖。當初磨鍊。顧不重歟。來頭習學時。官僚須以老成人各別擇差。置之左右然後。可責輔導之任。無若近日之渾差也。予曰。蠲減條御覽成册入之。有鄰奉入。予歷訽戶惠廳各營門錢穀數爻。有鄰等條列奏對。予曰。宮納替納。最爲吾民難支之一端。 先朝庚申年。犆減田租之半。甚盛擧矣。今當無前之邦慶。亦豈無飾賞均惠之道乎。有鄰等曰。聖敎至當矣。予曰。近日東風。無害穡事乎。時俊曰。晩稻幾盡成就。似無受竭之慮矣。命善曰。擧案執事事。己卯年則親受。故擧案者隨後矣。今番則諸執事受置案上。故擧案者無隨來之事云。百官致詞事。考之互禮儀。亦無之云矣。予曰。幷置之無妨。予曰。此堂坐向。雖與時敏堂有異。坐堂時。東官則以東向坐。師傳以下則以西向再拜磨鍊似好。更爲詳考。改入儀軌事分付。
정조 8년 · 강
命王世子謝箋。一體磨鍊。
정조 8년 · 목
都監都提調徐命善。啓言册禮後。例有王世子謝箋。而聞以沖年權停云。坐堂受賀。旣已磨鍊。進表裏亦以自內爲之磨鍊。則獨於謝箋。不爲磨鍊。恐非備禮之義。一體磨鍊似好矣。從之。
정조 8년 · 강
命册禮後。師傳賓客相見禮。依例爲之。
정조 8년 · 목
敎曰。東官册禮有九儀。其一。擇吉前期告 廟社。其二。臨軒宣册。其三上謝箋。其四朝干王妃。其五百官上箋陳賀。其六百官賀東宮。其七擇吉謁 宗廟。其八會百官。其九會命婦。而今番則在沖年。儀文多從省約。然 祖宗朝制禮之盛意。至詳且備。且見實錄考來者。自國初皆用此儀。謁 廟。待成長卽當爲之。而會百官。係是宴禮。雖不輕議。儀節次第。宜有傳示來後。以此傳敎載之儀軌。册禮後。例行師傳賓客相見禮。此則儀節不甚繁多。依例爲之事。令春坊知悉。
정조 8년 · 목
賑恤廳堂上徐有鄰啓言。湖南補脤千石以上人。蒙恩皆還。而獨南原金平。以無相當窠。尙此留滯云。請分付收用。敎以。待後日政。特爲調用。
정조 8년 · 강
命儀軌一件。奎章閣藏置。
정조 8년 · 목
敎曰。儀軌內入件。則近不磨鍊。而以今番考出者觀之。外閣所藏儀軌。皆以進上件流來藏置者。此後都監儀軌外奎章閣一件。依史庫例藏置事分付。
정조 8년 · 강
右議政金熤。從縣道上疏乞遞。賜批。
정조 8년 · 목
疏略曰。臣受恩致位如此。孤負僨誤又如此。顧其爲罪。不可勝言。往役義重回旋不得。辭陛出疆。而議政官銜。依舊在身。臣之今日處義。眞所謂七㒹八倒。不成貌樣。身名僇辱。固不足惜。而在生成之澤。豈不有始而無終耶。況朝家亦何必縻此虛銜。有妨使事也。亟遞臣所帶相職。以安銜命之行。批以。脫潦浹旬。想卿行李。慮戀實深。際見辭本。慰喜可言。所辭萬萬過矣。卿胡不諒辭陛日筵敎。而又此辭巽。竊爲卿慨咄也。業欲宣批。而渡江前傳宣。則史官來往。自貽民邑之弊。昨夏左相赴瀋時。亦於渡江後賜批。故今始略布。幷冀慨之諒之也。仍敎曰。此批答下諭于關西佰。依昨年左相瀋陽使時。令道伯傳宣之例。使之從便賚送後狀聞。
정조 8년 · 목
錫喆牌不進。敎以。許遞。
정조 8년 · 강
命八月初一日輪對。後日次爲之。
정조 8년 · 강
遞翊贊崔興遠。副率李喬年宋厚淵。侍直金載璉。
정조 8년 · 목
侍講院啓言。册禮三度習儀隔日。陪衛及差備不可不備員。而翊贊崔興遠。副率李喬年宋厚淵在外。侍直金載璉赴燕。請令變通。允之。敎以。在外人改差。侍直金載璉待有窠。卽爲還差。今番桂坊。皆以丙申以前曾經人差擬。蓋出記念舊僚之意。宮官尹勉憲之勤勞。亞於南輔養朴諭善。而南公轍朴宗榦。時在桂坊或外任。惟此人之子尙在初仕。是豈收錄之道。適有當窠。參奉尹守翼參下桂坊見窠。明日政調用。又其次放勞人。宮官李普觀鄭述祚是也。十年宮銜。周歲在院。綱目一秩之首尾進講。惟宮官李崇祜一人也。屢叨久任。多籍博洽。柳義養亦當不讓於他宮僚。李普觀鄭述祚李崇祜柳義養子若孫中可堪桂坊人。令兵判尋訪姓名。先爲別單啓下。仍卽次次收用。以示予優禮薦僚之意。政官待明朝牌招開政。
정조 8년 · 강
上册寶前一日。詣 太廟齋宿。命仍行親祭。
정조 8년 · 목
禮曹啓言。上 册寶時親祭事命下矣 依壬辰例。時刻以卯時啓下。則親祭亦當以卯時後磨鍊矣。敎以。草記中。雖以壬辰上 册寶。以卯時磨鍊爲言。而伊時事。尙此記憶。取考堂后日記。亦果然矣。三更上 册寶。仍行大祭。卿曹只見最初磨鍊時刻。有此草記。天明後上 册寶。仍行祭禮。前例有無。更卽詳考草記。○又啓言。初以卯時磨鍊。而因特敎改以丑時。溯考謄錄。旣無天明後行祭之例。當改爲推擇。而臣之不審。不勝惶恐。敎以。前一日詣太廟齋宿。行上 册寶。仍行親祭。以此知悉擧行。伊日卽 先大王誕辰也。 眞殿行祭。勢將還官後爲之矣。
정조 8년 · 강
召見承旨李在學趙興鎭于重熙堂。
정조 8년 · 목
予曰。因何事而有請對之擧乎。在學曰。忍見萬古所未有之變怪。相率求對矣。予曰。果何故也。在學曰。臣我因傳香。進詣香室。夏材以獻官入來。稱以儀註中。有可問事云云。展看袖中小紙。故臣從傍諦視。則少無難色。因與臣看。臣驟看上下數行。心贍先墜。例骨俱顫。素聞此賊驍勇。恐有見奪之慮。托以如廁。蒼黃登對。決不可半刻容恩。亟下處分。予曰。凶書入之。在學跪進。予覽訖。敎曰。自有天地生民以來。似此凶書。曾所未聞。見此字盡。明是渠之自寫者。大抵世間萬事。都不出於人晴天理之外。當此邦慶無前之日。爲今日臣子者。孰不懽欣攅祝。而渠亦朝鮮臣子。以其家則世族也。以其官則亞卿也。國家何負於渠。而抑何心腸。適會此時。忍作此千古所無之變怪乎。聞渠曾有狂易之疾。決非常情之所可論矣。在學曰。狂疾之人。猶知有父母。設令謂之狂者。凶如此賊。其可歸之於病乎。觀渠言語行動。決非病風之漢。包藏楹心。厥惟久矣。窮覈盤問。不容少緩。亟降兪音。予曰。百爾思之。決是常情之所不到。苟延時刻。使渠自斃。則似無妨矣。在學曰。未蒙兪音之前。決無退去之理矣。予曰。予當適諒處分。卿等退待閤外。予曰。凶賊事。百爾思之。決是常情之外。朝家所以全保鎭安。靡不容極。而一種凶徒。醞釀糾結。怨毒詬罵。非一非再。至於此賊而極矣。世道至此。寧欲無言。予非不知卽賜處分。而慶禮屬日。習儀在明。當此吉慶之時。一邊設鞫。是何景色。今日處分。明日習儀。終涉如何。欲退行。則適中凶賊阻戲之計。予意則過大禮後鞫問。亦云未晩。至凶至㦧。予心尙不能鎭定矣。興鎭曰。臣等伏承聖敎。不勝抑鬱。習儀退行。少無所妨矣。亟下處分。區區之望也。予曰。予自有諒處之道。爾等姑爲退去。
정조 8년 · 강
召見時原任大臣以下于誠正閣。領府事金尙喆。領議政鄭存謙。判府事徐命善李徽之洪樂性。左議政李福源。判義禁具善復。左參贊韓光會。右參贊尹東暹。司直金華鎭。禮曹判書金魯鎭。工曹判書鄭尙淳。副司直徐有鄰徐有寧徐有慶鄭好仁金履素。刑曹判書李在簡。戶曹判書鄭一祥。兵曹判書李在協。吏曹判書趙時俊。判尹尹東哲。江華留守嚴璹。延豊君李★(土+甲)。副司直鄭昌順。御營大將李柱國。副司直李崇祜洪良浩金文淳李聖圭。同義禁任希敎。邊得護李敬倫。副司直具廣。吏曹參判李敬養。工曹參判柳義養。洪忠監司沈豊之。大司成閔鍾顯。刑曹參判李亨逵。同敦寧金用謙。右尹鄭枋。副司直李敬懋。總戎使李昌運。禁衛大將徐有大捕盜大。將具明謙。趙圭鎭。內閣提學吳載純。直提學鄭志儉。原任直提學徐浩修。檢校直提學徐有防。直提學朴祐源。原任直閣鄭東浚金宇鎭金載瓚。檢校直閣徐龍輔。檢校待敎李崑秀。原任待敎尹行任。大司憲蔡弘履。大司諫吳大益。司諫洪周萬。校理李延伋。修撰李東稷。副修撰楴以綱。都承旨宋載經。右承旨李在學。右副承旨李時秀。同副承旨趙興鎭。
정조 8년 · 목
請對也。○尙喆曰。俄聞承宣之言。始知有無前變怪。相率求對矣。予曰。夏材事極怪極怪。凶書中辭語。無非至凶且㦧。不忍言不忍聞者。苟有一分人心。不敢容易說道者。此必是狂易之病所使耳。尙喆曰。臣雖未見凶書本草。其辭意則皆是臣子所不忍萌心發口。不可一刻假息。亟下處分焉。存謙曰。亂賊何代無之。而豈有如此賊之詬天罵日乎。亟下處分焉。命善曰。必有徒黨之絧繆。發捕爲急。亟下嚴鞫之命。福源曰。旣有凶書。亟下處分。卿宰齊聲仰請。予曰。觀其凶書。分明是渠之自寫。予自在春邸時。熟知渠之筆畵。實無毫分之可疑。罪不容誅。不待卿等之言。而予有所商量者。非病風喪性之人。古今天下。豈有作如許至凶罔測之事者乎。承宣之請對已久。而半日相持者。蓋欲其自決矣。尙無動靜云。故召見卿等。以議處置之道耳。且凶書辭意。卽天海道顯之所不爲。而肆然書呈。此非病者而何。其窮凶絕悖之說。卿等詳問聞之乎。尙喆曰。臣等略聞於承宣。而未得其詳矣。相與顧問在學曰。今日旨室進去。則渠無意準祝。自袖中展見小紙。故初未知何樣文字。請暫見之。則與難出給。觀其書中。毛骨俱竦。卽爲請對矣。尙喆曰。此誠萬古逆賊。設或出於狂病。不可暫時容貸矣。存謙曰。如此凶賊。何論有病無病。命善曰。此是國榮之黨。向疏足見其心術。此而不鞫。致令自斃。失刑可言。載純等曰。不可晷刻遲緩。請嚴鞫得情。予曰。凶書令人心寒骨令。此何足宣示乎。百爾思之。決是病者矣。第一件論予之失德。二件卽戕害士林。三仲卽湛滅渠族。四件卽予忘之。五件卽天海道顯之所不道。有一於此。自是窮凶劇逆。況兼此五者乎。予非不知卽速處分。第此云云。決是常情之外。此予所以有疑於狂易之病。而欲其自斃也。且予亦當汎看矣。有丙申下一句語。此尤是不忍聞之事矣。負犯如此。予何惜處分乎。卿宰復齊仰請。予曰。凶書之不先不後。必投於此時者。尤極萬萬凶慘矣。渠旣明知朝家大禮之屬日。故作此不道之說。敢爲東機逞凶之計。此非沮戲而何。其心所在。路人所知。以此論之。天海道顯。猶是渠之卒徒耳。尙喆等曰。旣洞燭則何不亟下處分。予曰。然則當處分矣。存謙曰。罪人金夏材。爲先具格拿囚何如。予曰依爲之。仍書密旨。以給善復。命善曰。都事二負。宣傳官二員。各一員送罪人家。探探文書以來。各一員使之拿來好矣。存謙曰。此賊拿來後。其姪斗恒。不可居字收之任矣。予曰。何如是汲汲乎。時俊曰。方承開政之命。淳昌郡守金斗恒。爲先改差何如。予曰依爲之。予曰。渠知明日爲三度習儀。故敢乘此時作此不測之變怪。古有是否。人心之不可知有如是矣。思之膽掉。言之骨驚。良欲無言。第其心旣出於沮戲大禮。姑且含忍。待禮畢後處置。而莫重大禮。豈可因此遷就。適中其願乎。予於此無一毫動心矣。徽之曰。臣不幸與此賊。有翁壻之誼。臣於此有所不安矣。予曰。卿何如是。丁酉逆變時。領相亦當卿之情畀。慨須安心焉。予曰。今番大禮。誠國家罕有之慶。苟有一分秉彝之心者。孰不歡忭蹈舞。而獨此賊心術。誠不可曉得矣。朝家待渠亦云不薄。則未知抑何心腸。有不滿底意。敢生沮戲之計哉。且事屬寡躬。猶是歇后。而渠亦以先大王臣子。敢書丙申事。如此賊。眞是旦萬古所無矣。存謙曰。必欲與國家對立。無所不爲矣。予曰。見其凶書。則辭有條理。守畵從容。非若病人所爲。設令有病。豈如是凶慘乎。俄者予未及詳察中間句語。有所持難。卿等果領會其辭意乎。不然則此是談笑處之之事。何費聲氣乎。尙喆等曰。未見凶書原本。雖有開示之敎。不能覺得矣。予曰。二品以上先退。明日習儀班次。各其指揮。戶判仍留。卽爲排設也。尙喆曰。此賊今番都監。見差於預差。改付標以入乎。予曰。不必付標。刀擦改塡好矣。善復曰。罪人直上北岳云。故使之急急追踵矣。予曰。凡今之人。只知目前事而已。全無深謀遠處。豈可使此等凶賊亡命乎。誠不勝寒心矣。予謂尙喆曰。我朝逆賊豈有他哉。專由於患得患失矣。尙喆曰。奚但患得失而已乎。予曰。原其情節。怨國不逞之莗。寶由於此矣。雖以今玆之逆論之。窮凶不道之說。非病則必由於此矣。且勿論前後諸賊。有逆處則輒謂萬古所無。古逆今逆。相續不絕。此將奈何。命善曰。此賊所謂淸流中一人。窮覈其指嗾之人。明正典形。予曰。此賊可謂天奪其魄矣。渠之地處何如。戚里勳開。兼以儒家名家。觀今世臣。鮮有倫比。不意今者。作怪如是。無乃醉中眞情耶。第巨家大族之自干天誅。頂背相望。此奚但朝逆之不幸也。★(土+甲)亦卿等之不幸也。若使卿等。早能宣揚予意。小則掩覆。大則裁制。可扶則扶。可抑則抑。審其緩急。量其可否。消楹根於未萌。遏凶圖於未然。以體予鎭安之意。則豈不能革狼性變詤音。而今日世道。亦何至於此極卽。卿等不能如此。此所以庸者益生勘。毒者益怨國。馴致變怪之層生。而莫之救正也。從今以後。卿等必思活人之道。益愼擇才之方。凡於當懲討不當懲討處。十分審愼。無或激成。則象心至露。人性本善。豈無感戢之道卽。今日朝廷。若信聽予言。則似不至此矣。如不改近日規模。而莫之恤焉。則今日誅一人。明日滅一家。其流之弊。必至於空國而後已。人將盡劉。誰與共理。夫如是。則人何措手足。而國雖欲不亡得乎。此皆是予一人不善導率之過。而亦不能無慨於卿等也。凡此云云。非不知有久於敬禮大臣之義。而事旣到此。不得不痛言之。二品以上。予則謂罪不容誅。此後若依傳敎奉行。則猶可幸矣。尙喆曰。誠如聖敎。不勝愧悚。予曰。今當大慶。霈澤無前。晝宵用心。欲施曠蕩之典。而此事又出。於豈非不幸之甚乎。命善曰。干連逆獄之徒。決不可以慶而竝放矣。予曰。詩云求福不回。予非謂求福。在乎宥罪。逢今大慶。其在祈永之道。惡得無曠蕩之典乎。善復又回奏曰。罪人納履於北淸門民家。今方見捉矣。予曰。當此時。塞通嚮。甚如何。外棘圍則勿設。予曰。金吾卽宣傳官。何處捉來乎。善復曰。卽爲嚴囚矣。予曰。被縛時氣色何如。有甚言語乎。善復曰。氣色如常。別無所言矣。予曰。文書斯速入之。仍敎曰。襯身文書。何不搜來乎。善復曰。忙急未及搜來矣。予曰。無係關書册紅牌簇子等物。納于籠中以出。只書札文書。緊于堦前。仍命放火燒之。尙喆曰。逆家文書。豈可燒火乎。予曰。卿等毋庸如是。此賊凶書。本出於病。而罪則萬古所無。官是吏曹參判。人不知其實狀。孰不書問乎。如是而幷加之罪。則世豈有完人乎。尙喆等曰。若有綢繆之私札。則豈成說乎。予曰。世間有一夏材已是變異之事。又安有二夏材乎。予則以常性責人。不欲逆度其常情之外矣。如更有變怪之事。予必自當矣。仍促令盡燒之。命善復曰。此是戊申後所未有之慶。卿酒申飭將校中親信者。善爲詗察。尙喆等曰。未承兪音之前。決不敢退去。予曰。罪人拿囚後。有生㥘之意云乎。僉曰。若至生㥘。則豈敢作此變怪乎。予曰。適會此時。豈忍發此凶言乎。官是吏曹參判。朝家何負於渠。而怨毒至此。一種不逞之徒。尙今餘存。怪鬼層生。至於此賊而極矣。世道人心。莫可收拾。如是而國何以維持乎。自見凶書。予懍不能鎭定矣。罪人之往在北淸門。抑何意思。僉曰。必是亡命之凶計。予曰。今日處分。則明日習儀。其將退行。此時此擧。萬萬不幸。果無別般好道理否。命善曰。來月初吉退行甚好。此賊則決難留置矣。
정조 8년 · 강
御禁衛營。行親鞫。領府事金尙喆。領議政鄭存謙。判府事李徽之洪樂性徐命善。左議政李福源。判義禁具善復。同義禁邊得讓任希敎李敬倫。大司憲蔡弘履。大司諫吳大益。執義林濟遠。司諫洪周萬。獻納李思祚。持平愼師稷洪克浩。正言李庚運申馥。應敎李集斗。副應敎徐有成。副校理李錫夏林道浩。修撰姜忱。副修撰安策。閣事郞廳洪文泳李延伋李東郁李東稷權以綱李勉兢鄭萬始李翼晉。原任內閣提學黃景源。直提學鄭志儉。檢校直提學徐有防。直提學朴祐源。原任直閣鄭東浚金宇鎭金武瓚。檢校直閣徐龍輔。都承旨宋載經。右承旨李在學。右副承旨李時秀。同副承旨趙興鎭。
정조 8년 · 목
敎曰。親鞫爲之。又敎曰。親鞫處所。以禁衛營爲之。又敎曰。禁將率入直騎士出番鄕軍三哨外。各營入直步軍各留十名。都領隋駕。留陣置之。○因禁府軍兵圍立草記。敎以。御營廳鄕軍一哨。除出爲之。○具翼善冠袞龍袍。乘輿出協陽門。詣禁衛營降輿陞座。敎曰。罪人上之。仍命善復。催促擧行。命諸大臣進前。出示凶書。尙喆等曰。凶書辭意。至凶極慘。自不勝手剔口腐之心矣。予曰。下段結語。尤極萬萬凶慘。不待究覈。直捧結案也。僉曰。渠供中遺臭萬年之語。欲效鏡賊之說。無非反辭。予曰。渠家本與鏡賊背馳。而今反謂甘心學得。如許罪人。世更有乎。不必多問。速捧大逆不道結案也。仍命催促捧結案以入。善復曰。旣捧結案之後。當不待凌遲處斬。百官序立。何以爲之。而處所則以軍器寺前路擧行乎。予曰。百官序立。依例爲之。而册禮正使及都監提調。勿爲進去之意分付。處所則以西小門外擧行也。仍入少次。命諸大臣進前。予曰。自有天地生民以來。似此凶賊。曾所未聞。亂臣賊子。從古何限。而凶肚逆腸之如此賊者。今始初見。是何事也。是何故也。僉曰。不知此賊包藏楹心。至此之極。束帶同朝。于今幾年。莫非臣等之罪矣。予曰。此賊素聞驍勇矣。北門亡命之擧。訊庭忍杖之狀。尤可見所聞之非虛語矣。世所稱淸顯之職。無不歷敡。而渠供中官爵不滿之說。決是飾詐之言矣。仍來輿入敦化門。由協陽門還宮。
정조 8년 · 강
命册禮敎命。詣宣政殿安寶。
정조 8년 · 목
册禮都監啓言。明日敎命册印內入時。敎命安寶。請令政院稟旨擧行。允之。敎以。册印敎命陪進後。習儀卽當爲之。安寶前先爲內入。安寶則習儀後。卿等與承宣。進詣宣政殿安寶也。
정조 8년 · 강
命普賢峯下麓補土。姑勿始役。
정조 8년 · 목
總戎廳。以普賢峯下麓補土始役啓。敎以。後處形止。有下敎事。姑勿始後。與訓將一兩日內登筵時。當下敎。
정조 8년 · 강
召見承旨李時秀于三善齋。
정조 8년 · 목
予曰。昨日推案。何以修整。而置于何處乎。時秀曰。文案間有不分明處。故更爲釐正。幷與凶書一本。同置于事變庫中矣。予曰。凶賊之根脚結案。皆渠手書乎。時秀曰然矣。予曰。百官序立時。何大臣進去云乎。時秀曰。洪樂性進去云矣。俄聞搜探宣傳官之言。凶賊家中。無他物件。幷與休紙而無之。只有奴僕數人。有若觀光者然云矣。予曰。都承旨在院中乎。時秀曰。緣故出去矣。
정조 8년 · 강
兩司聯箚請金吾堂上譴罷。夏賊之父追奪。賜批。大司憲蔡弘履。大司諫吳大益。司諫洪周萬。掌令盧瑞國。持平愼師稷洪克浩。獻納李思祚。正言李庚連中馥。
정조 8년 · 목
聯箚略曰。夫窮覈之道。惟在搜閱文書。而燒火之命遽出意外。此誠前所未有之事也。金吾堂上宣卽覆難。而默無一言。大損獄體。有關後弊。倂施譴罷之典。至若夏賊之父陽澤。雖已身故。以賊夏爲子。追律之典。斷不可容貸。況趾賊之父啓禧。已爲追奪。此賊有浮趾賊。亟施追奪之律。批以。夏材之袖納凶言於承宣。不可以常理論之。然則一夏材之外。更安有指使與謀議之人乎。文書之殿庭燒火。予豈無商量也。金吾堂上事過矣。不允。市端事。卿等之言。大是不審。禧賊之追奪。卿等只認以趾述纘三賊之父。有是擧卽。今引而倣之。可謂意外矣。
정조 8년 · 강
玉堂聯箚請金陽澤追奪。賜批。原箚無可考處。
정조 8년 · 목
批以。嗚呼。今番凶賊。尙忍言哉。予遭時艱虞。自在春邸。多被構誣。及登此位。屢見詬辱。而亦豈料夢賢致雲之凶言。復出於今日哉。見之魂★(忄+雙)。思之骨痛。只恨予誠孝無素。忍遭遺弓之慟。息視至令。聞此言而見此事也。嗚呼。尙忍言哉。此卽有天地生民以來。一初變故也。況光山之金。世稱甲族。而沙溪大儒也。光城元勳也。國舅也。豈意此家。生此劇逆乎。第好生惡死。人之常情。若非喪性之人。則豈有作此亙萬古所未有所未聞罔極不道之凶言。納之袖中。傳之承宣之理乎。今其自來投死。又果出於萬萬常情之外。以是諸臣請對之後。不許發捕。半日遲滯。旣許發捕之後。又不卽下設鞫之命。拖至夕時者。謂渠旣失常性。則必有畏法自裁之擧。免使凶言再提於口頭。更入於耳中故也。及其囚繫已久。了無動靜。則不得不設鞫。而鞫庭所招。尤絕凶惡。鏡賊甲辰年云云。指意陰慘。隱然如致雲輩口氣。則不但爲予之劇逆。卽又爲 先大王之劇逆也。雖然以渠地處。欲學鏡賊心腸。亦豈常性者所爲。噫予於今日朝廷。諄諄勉飭者。無出於鎭安保金四字。而至於此事。有難容着此四字。不但爲予臣子者。皆當有北首爭死之志。卽予亦豈不腐心沫血。大行懲討之典。而世有一夏材。已是天地之極變。寧復有二夏材。渠以自做承款之後。卽捧結案。自餘連腸共謀之人。初不盤詰。良以此也。亦以說去說來。誠有所不忍於心也。噫嘻痛矣。今番事。非但爲世家之慘變。世家之如此。亦豈非朝廷之大不幸乎。然朝家之於光城。有十世可宥之義。凡爲光城子孫者。不惟不在應坐。皆云同堂之外。自當不必枳塞。而至於其父。卽予師傳也宵客也。登極後首相也。今於其家之覆亡。爲之愍惻。其子作賊。何干於已死之其父。臺臣追奪之論。己涉過當。爾等又何更煩。外此諸條。亦於臺批。詳言之。今玆十行之批。悉諭予昨日決處之本意。欲使諸臣知之。
정조 8년 · 강
判義禁具善復陳疏自引。賜批。
정조 8년 · 목
疏略曰。夏賊文書付丙之敎。遽下於僚堂在外。臣獨入侍之時。屢屢爭執。終末蒙反汗。溺膱之罪。固無所逃。臺箚論勘甚峻。益不勝惶懍之至。特降威罰。以謝公議。批以。卿旣爭軌。臺言太不諒。卿其勿辭行公。
정조 8년 · 강
同義禁任希敎邊得讓李敬倫聯疏自引。賜批。
정조 8년 · 목
聯疏略曰。夏賊文書付丙之命。遽下意慮之外。臣等俱在閤外。不及聞知。以至憑據無階。驚愕憤慌。此除臺疏。以獄官之不卽爭執。至請譴罪。豈可以不入前席。有所自恕。亟賜重勘。以嚴獄體。批以。卿等勿辭行公。
정조 8년 · 목
以洪良浩爲禮曹參判。尹坊爲兵曹參判。李勉基爲淳昌郡守。李義逸爲翊贊。尹守翼爲副率。宋耕玉爲侍直。○因副率李克永望筒。敎以。今聞承宣言。副率宋厚淵上來云。此望筒勿施。本職仍任。
정조 8년 · 강
以李★(土+甲)爲咸鏡監司。備薦也。
정조 8년 · 강
詣 璿源殿展拜。仍詣 景慕宮展拜。
정조 8년 · 목
敎曰。當由月覲門。展拜 景慕宮。該房知悉。○具翼善冠袞龍袍。乘輿出延英門。由肅章門至萬安門。降輿詣 璿源殿行禮訖。乘輿出萬安門。由建陽門出月覲門。詣 景慕宮入齋室。敎曰。有展拜之命。前提調尹塾敍用。仍任前職。○少頃。就版位行禮。陞詣 廟內奉審訖。乘輿由月覲門還內。
정조 8년 · 강
命進御淸暑六和湯一貼。依本方煎入。榻敎也。
정조 8년 · 강
命進御淸暑六和湯。本方中去人蔘。入沙蔘五分。一貼更爲煎入。榻敎也。
정조 8년 · 강
領議政鄭存謙上疏。請元子册禮。賜批。
정조 8년 · 목
疏略曰。元子宮封册之禮。實 宗社大計也。岐嶷之姿。衣尺漸增。溫文之容。睿知益長。定位行禮之乃在今日。緩也非豫也。國本雖定。而儲位未建。丕號已擧。而禮儀未備。臣等今日之請。質諸聖人。考之三代。按 皇明之典禮。稽國朝之謨範。參之以國體時義。有不可不亟擧行矣。在昔治平之世。豫建太子。蚤定位號。乃所以壹民志而繫天下之望也。 皇明之沖年行禮。班班可考。我朝亦遵而行之。伏想淵衷。亦有記有。而上自搢紳。下逮婦孺。莫不延頸曰。册禮之行。今秋不可踰也。人心所同。天意可見。臣於俟勘之中。敢塵崇聽。卽命有司。誕擧應行之册禮。以副群情焉。批以。此是至重至大之邦禮。卿豈可言私。安心勿辭入來。面陳之也。仍命遣史官傳諭。
정조 8년 · 강
左議政李福源。右議政金熤聯疏。請元子册禮。賜批。
정조 8년 · 목
聯疏略曰。臣等日昨。冒上聯籲。猥陳元子宮進見不敢承命之意。惶恐靡措。而竊伏念今日之事。有大於進見者。典禮所重。統序所本。 宗社之所維繫。萬民之所祈望。不容以臣等之不能進。而引日踰時。不卽建請也審矣。正名之擧。不宜虛徐。而聖意每過於鄭重。縟禮尙稽於擧行。臣等不敢廣有援引。而自有邦慶。三載于玆。中外臣庶之望。惟在於封册盛禮。而每當進見之日。瞻岐嶷之姿。仰溫文之相。退而相賀之餘。未嘗不以邦禮之遷就。悶然如渴也。伏望誕降明命。亟擧册禮。批以。此是至重至大之邦禮。卿等豈可言私。安心勿辭入來。面陳之也。仍命遣史官傳諭。
정조 8년 · 강
領府事金尙喆。判府事徐命善。李徽之洪樂性。聯箚請元子册禮。賜批。
정조 8년 · 목
聯箚略曰。自元子定號之日。 宗社神人之所屬望。八域萬姓之所延頸。何關於册禮遲速。而第伏念儲位至重。典禮至大。何待漢有司早建之請也。況今溫文之姿。近益岐嶷。干尺之衣。日漸長大。應行之禮。不容少緩。 殿宮止慈之情。當復如何。我殿下養志之孝。亦豈有大於此。 寧考治平。權輿於是年。 兩聖誕彌。同符於九秋。此年此時。趾美承休。則 陟降之靈。亦豈不悅豫在上而曰。予有後乎。亟降兪音。以副 宗社臣民之望焉。批以。此是至重至大之邦禮。卿等與時任入來。面陳之也。仍命遣史官傳諭。
정조 8년 · 강
召見時原任大臣以下于宣政殿。領議政鄭存謙。左議政李福源。右議政金熤。領府事金尙喆。判府事徐命善李徽之洪樂性原任大提學黃景源徐命膺。判府事具善復。左參贊韓光會。右參贊尹東暹。工曹判書鄭尙淳。兵曹判書李在協。戶曹判書鄭一祥。吏曹判書趙時俊。副司直金華鎭金魯鎭徐有慶李在簡金履素鄭昌順李柱國。咸春君李昌運。副司直徐有大蔡弘履任希敎尹坊金夏材具㢞洪良浩李聖圭洪秀輔。禮曹參判金尙集。工曹參判柳義養。兵曹參判金思穆。刑曹參判李亨逵。大司成閔鍾顯。副護軍趙圭鎭具明謙李漢泰李鼎炳。訓鍊都正李得濟。
정조 8년 · 목
請對也。○予曰。今日未卽聞大臣卿宰入來之事。故抄啓文臣親試有命。而大臣卿宰已爲入來云。抄啓文臣則行禮出外以待也。存謙曰。俄上疏箚。此是擧國同情之請。不容少緩。亟降允兪焉。予曰。此是應行之禮。當依卿等所奏許之矣。奏請之擧。不可少緩。使名當何以爲定乎。存謙曰。似當以奏請爲名矣。予曰。今日政使之差出也。時俊曰。正使當以大臣擬入乎。予曰。事體當以大臣爲之矣。定號後例有問安。丙辰已然。今日亦當有朝廷問安耶。命善曰。似然矣。予曰。逢此莫大之慶。宜有闡揚之禮。卿等領會否。僉曰。聖敎至當矣。予曰。今年卽甲辰。與他年有異。 東朝當有稱慶之擧。 先朝徽號。至矣盡矣。更無得以加焉。而遇今日之慶。不可無揄揚之道矣。命善曰。不可不卽速擧行矣。予曰。當爲親政。政官牌招。吏兵曹堂郞。使之整齊入侍。
정조 8년 · 강
命元子爲世子定名。以初六日爲之。
정조 8년 · 목
敎曰。以元子爲世子應擧行之事。各各陳達。○禮曹啓言。王世子定名吉日。七月初六日初八日俱吉云。以何日擧行乎。敎以。初六日爲之。
정조 8년 · 강
遞承旨徐有防。內局提調徐有隣。
정조 8년 · 목
敎曰。左承旨許遞。前望單子入之。又敎曰。內局提調徐有隣許遞。
정조 8년 · 강
遞禮曹判書洪樂命。以金魯鎭代之。
정조 8년 · 목
備邊司。以樂命在外啓請許遞。允之。敎以。前望單子入之。
정조 8년 · 강
行文衡會圈。領府事金尙喆。領議政鄭存謙。判府事李徽之洪樂性。左議政李福源。右議政金熤。左參贊韓光會。右參贊尹東暹。前大提學黃景源。戶曹判書鄭一祥。漢城判尹尹東暹。
정조 8년 · 목
領議政鄭存謙啓言。册禮時文字。多有擧行之事。文衡有闕之代。請令會圈。允之。○七點吳載純鄭志儉。五點金鍾秀洪樂命。三點黃景源。一點李性源。
정조 8년 · 강
遞刑曹判書權噵。
정조 8년 · 목
敎曰。刑曹判書許遞。今日政差出。
정조 8년 · 강
御宣政殿。行親政。吏曹判書趙時俊。參判沈豊之。參議金宇鎭。兵曹判書李在協。參判金思穆。參議安聖彬。參知柳誼進。
정조 8년 · 목
敎曰。侍講院講書院無堂上窠。諭善則因 先朝特敎。陞堂上窠。輔德則姑不陞品作窠。而前此名碩之論多言。當作堂上窠。 先朝乙未。亦有筵敎矣。春坊輔德兼輔德。作堂上窠擬入事分付。又敎曰。輔養官之子。不可不收錄。故重臣且是丙辰春坊新設時侍直也。豈可不擬於春坊一窠。故判書南有容子公轍。今日政勿拘政格。洗馬望擬入事分付。又敎曰。今日賓僚。其宜備員。時在外任人。仍任前職。今日政。以在京無故人擇差。待下批牌招。又敎曰。旣命遣使發册。正副使望。今日政差出。正使則大臣列書受點。副使則以正卿備三望擇差。又敎曰。親政而出六。自是常格。今日入侍注書。尙瑞院官員竝陞六。○以徐有隣爲弘文提學。大提學吳載純。世子師鄭存謙。世子傅李福源。幷單付。以黃景源爲左賓客。金鍾秀爲右賓客。吳載純爲左副賓客。鄭民始爲右副賓客。趙尙鎭爲輔德。金載瓚爲兼輔德。權★(礻+嚴)爲弼善。李敬一爲兼弼善。李太亨爲文學。李度謙爲兼文學。成種仁爲司書。李集斗爲兼司書。沈晉賢爲說書。李崑秀爲兼說書。李崇祜爲大司憲。安聖彬爲大司諫。李秉[東:I-PERSON]郁爲執義。林濟遠爲司諫。閔彝顯金斗默爲持平。李師濂爲獻納。李秀夏李趾永爲正言。金履安爲掌令。李在簡爲刑曹判書。徐有防爲刑曹參判。吳載純爲內閣提學。鄭志儉爲直提學。李★(土+甲)爲內醫提調。尹淑基李克永爲童蒙敎官。淑基以下竝初仕也。徐有隣爲兼右賓客。鄭志儉爲兼右副賓客。金履安爲進善。李祖承爲兼弼善。李頤祥爲文學。金熤爲奏請正使。金思穆爲副使。李兢淵爲書狀官。金尙喆爲册禮正使。金履素爲副使。册禮都監都提調徐命善。提調鄭一祥金魯鎭李在協徐有寧。竝單付。以李顯默爲修撰。諮議曺霖單付。奏請副使金思穆。冬至副使金尙集相換。以李命楫徐命瑞爲翊衛。李淑沈定鎭爲司禦。安鼎福崔興遠爲翊贊。金履九鄭東愈爲衛率。李喬年宋厚淵爲副率。李晩秀金載璉爲侍直。鄭大容南公轍爲洗馬。晩秀以下竝初仕也。花陽君榷爲都總管。宋載經爲副總管。○敎曰。師傅命招。新除授賓客。待下批牌招。春坊則亦幷牌招。與桂坊自今日入直事分付。
정조 8년 · 강
命世子册禮日子。自八月旬前至九月旬前擇入。
정조 8년 · 목
册禮都監提調金魯鎭啓言。世子册禮吉日。以何間推擇乎。敎以。九月卽 先朝誕彌之月。儘不偶然。而日子稍遠。八月亦 先朝御極之月。自八月旬前至九月旬前擇入也。
정조 8년 · 강
召見册禮都監都提調及奏請使以下于誠正閣。都提調徐命善。奏請正使金熤。副使金尙集。書狀官李兢淵。戶曹判書鄭一祥。兼輔德金載瓚。兼說書李崑秀。翊衛徐命瑞洗馬南公轍。
정조 8년 · 목
予曰。今則 宗社畀付之托。專在於敎導沖子。而顧予否德。何以身敎。是可愧也。予之心事。領府事知之矣。 景慕宮嗣續二字。豈不貴乎。旣當今日之慶。益增愴舊之懷。蓋自再昨年元子誕生之後。每有喜悅之心。而今日所定之位號。與予向時世孫之稱有異。丙辰日記。不忍披覽。遇喜而不知爲喜。爲是吉慶之日。故俄於宣政殿。僅僅耐過矣。予於平日。菲衣惡食。常處人所不堪之處。是豈予有儉德而然哉。蓋予之心界。有異於人故也。近密之臣。庶或知之矣。命善曰。臣等伏聞聖敎。下懷不能自抑。幸乞寬懷也。予曰。卿等庶諒予心。情私痛迫。遇喜益新。因此而又添膈氣。實難耐遣長日矣。予謂熤曰。今年甲辰。與 先朝御極之年。年月同符。亦不偶然。追遠報本之道。惟在於追加顯號。少答隆恩。其在顯揚之道。亦有已例。當於數日內。會議卿宰。而且目下大事。毋過於貽燕二字。燕字卽安字之義。遺大投艱。天位克艱。況今朝象泮渙。世道澆漓。人心波蕩。士氣凋殘。百千萬事。無一可恃。朝廷風波。無日無之。至如蔡濟恭事。亦風波中一事。今日君臣上下。旣以貽燕翼子爲第一急務。予非爲此一人。實欲鎭安世道。近日政目中。臺諫皆以有情勢者點下者。意亦有在。卿之出疆不遠。故悉布予心腹。卿須諒之。在予今日心事。惟以揚 先貽謨。爲少伸此忱之道。今此邦慶。豈是夢寐之所料乎。熤曰。聖孝克伸。群情胥悅。亦惟今日。而聖懷之過自疚傷。不勝悶迫矣。予曰。副使以下進前。首譯招入。尙集等及首譯李湛進伏。予曰。今番別無用力之事否。丙辰年何故持難乎。首譯知之乎。湛奏曰。銀貨不能稱禮。致此持難。因呈文懇到而得請云。今有傍照之例。似無慮矣。熤曰。今番公貨。亦當量宜持入矣。予曰。皇帝雖康健。老人事未可知。大事速成則幸矣。歲前某條回還好矣。程途爲幾里乎。湛曰。三千一百里矣。予曰。初九發行。何間當到燕京。湛曰。晦間可到灣府。八月晦前。當入京矣。予謂熤曰。子弟軍官率入乎。熤曰。臣子載璉。方在桂坊官。故不敢率往矣。予曰。不必拘此。率往好矣。予曰。副使筋力。猶可以來往乎。尙集曰。專對之任。至重且大。惟望竣事速還。敢言筋力之勞乎。予曰。書狀今番之行。事不偶然。其父曾爲丙辰奏請使。惜不使李鎭衡在於今日也。命善曰。慶科亦當預爲稟定矣。予曰。以庭試設行於九月晦前則好矣。予曰。東宮供上謄錄持入乎。一祥曰。未及持入矣。予曰。予意則待冠禮擧行似好。丙辰年亦如是矣。命善曰。今旣定號。事面自別矣。予曰。姑待稍長。有何所妨乎。予亦七歲。始備禮矣。命春坊上下番進前。載瓚等進伏。予曰。兼輔德。丙申前科。而不得通說書乎。載瓚曰然矣。予曰。上下番家閥。可謂甲族。曾在 肅廟朝。春坊亦如此云。予曰。桂坊進前。命瑞等進伏。予曰。挾册登筵。張傘前導。注書之所不能。豈不壯哉。番次爲幾日乎。公轍曰。三日入直云矣。
정조 8년 · 강
命大提學吳載純。申飭行公。
정조 8년 · 목
敎曰。大提學吳載純。更爲牌招。當日肅拜。旣有古例。如是違召。實涉過當。申飭行公。
정조 8년 · 강
命春桂坊修補間。輔養廳尙瑞院權接。
정조 8년 · 목
敎曰。春桂坊官舍修補間。春坊則輔養廳權接。桂坊則尙瑞院權接。尙瑞院則姑令移接於典設司。
정조 8년 · 강
工曹判書吳載純疏辭新除三館之任。賜批。
정조 8년 · 목
疏略曰。俄於入侍。忽伏奉大提學之命。噫臣之不才無文。不合此任。而況今典册述作。有非尋常文字之可比。萬無堪承之望。苟或緣臣而有所僨誤。則雖伏重憲。何可贖也。乞收新命。回授可堪之人。批以。奏文撰出。豈容一日遲緩。卿其勿辭。斯速肅命。
정조 8년 · 강
以嚴璹爲江華留守。備薦也。
정조 8년 · 강
以李敬養李時秀李文源爲承旨。沈豊之爲吏曹參判。金宇鎭爲參議。幷前望也。
정조 8년 · 강
命世子宮物膳封進。待冠禮後擧行。
정조 8년 · 목
禮曹判書金魯鎭啓言。世子宮各道新產物膳及朔膳。自今朔封進之意。請知委。從之。敎以。只誕日物膳封進。新產及朔膳。竝待冠禮後擧行事。知委諸道。蓋出惜福之意。而小民之一分除弊。實爲祈永之本。竝以此意措辭行會也。
정조 8년 · 강
命進箋方物。臨時稟處。世子供上。戶判稟處。
정조 8년 · 목
禮曹判書金魯鎭啓言。册禮翌日。陳賀進箋。當依禮文擧行。而大殿箋文方物及 王大妃殿 惠慶宮中宮殿世子宮方物。依例封進之意。請知委。敎以。册禮臨時。更爲稟處也。又啓言。世子宮供上。一從度支定式。自今日擧行之意。請分付。敎以。戶判詳考各年前例。登對稟處也。
정조 8년 · 강
社稷 宗廟　 景慕宮告由。命依禮文擧行。
정조 8년 · 목
禮曹判書金魯鎭啓言。 社稷 宗廟　 景慕宮前期告由等事。依禮文請令各該司擧行。從之。
정조 8년 · 강
命王世子徽旨牌問安牌馬牌。造成以入。
정조 8년 · 목
右副承旨趙興鎭啓言。王世子徽旨牌問安牌馬牌。今當造成。而取考前例。趁册禮時以入矣。今亦依此擧行乎。從之。
정조 8년 · 강
命册禮時絳紗袍。待年長造製。玉圭以儲位時所用用之。所着衣點下擧行。
정조 8년 · 목
尙衣提調朴祐源啓言。册禮所進絳紗袍。 先朝乙未年。夏用亢羅。冬用貢緞事定式矣。今番何以爲之乎。敎以。此則待年長造製也。又啓言。玉圭等物。當爲造備。所產各邑。依例卜定矣。敎以。皆以儲位時所用件用之。採玉等事。切勿爲之也。又啓言。玉帶將新備。而依定式擧行之意敢達矣。敎以。胷背。自內姑爲畵胷背用之。翼善冠待冠禮後造製。玉帶當用予在儲位時所用件。其他衣服函硯匣書案屛風等物。竝待年長造製。此乃節省之意。以此知悉擧行。只册禮時所着件。依別單中點下擧行也。
정조 8년 · 강
命今番使行。以京盤纏施行。
정조 8년 · 목
奏請正使金熤啓言。今番使行促迫。亦無八包。依別使例。請以京盤纏施行。從之。
정조 8년 · 강
改差洪州牧使沈基泰。減下冬至書狀李頤祥。
정조 8년 · 목
册禮都監都提調徐命善啓言。都廳沈基泰所帶外任請改差。從之。敎以。其代口傳各別擇差。待下批。明日辭朝。○又啓言。文學李頤祥。旣以都廳差下。則冬至書狀請減下。從之。
정조 8년 · 강
命以副輦取色用之。馬鞍推移取用。
정조 8년 · 목
册禮都監都提調徐命善啓言。輦輿儀仗。一倂新備。而轎子則聖上在東宮時所御小件。修補以用似好矣。從之。敎以。予在春邸時所御輦輿。今爲副輦云。今番略略取色用之。副輦則以 先朝所御副輦用之也。又啓言。仗馬印馬鞍三部。當自都監造備。坐馬鞍二部。當自司僕。報戶曹造備。而法鞍修補。司僕旣擔當。今番則五部皆自都監造備。此後修補之價。令戶曹量宜添送於司僕似好。請以此分付。敎以。待冠禮後擧行。册禮日排立時。以各殿仗馬鞍中推移取用也。
정조 8년 · 강
命諸凡東宮例用。一依書下磨練。
정조 8년 · 목
敎曰。位號雖定。凡係糜費。宜有節省之擧。此乃惜福之至意。輦輿馬鞍衣服器用。除非册禮。則才於尙方別單。都監都提調擧條。幷令待冠禮如例擧行。而外此日供朔膳物膳及諸凡供獻之物。令戶禮工曹別單書入。待下批。依書下數進排。東宮司鑰。依中官例。司謁中兼察。掖隸則 肅廟庚午十六人。 先朝丙辰二十人。而予在春邸時。用十六人之例。今番東宮掖隸。以十六人磨練事。分付該曹。所屬軍士。就元數一依書下數磨練。餘則待冠禮時擧行事。亦爲分付該曹。俄聞廚院微稟。以各設供上廳爲言。此亦勿爲啓設事分付。
정조 8년 · 강
命東宮內侍及掖屬。以大殿所屬兼察。
정조 8년 · 목
敎曰。春坊設置堂上窠。承旨與宮官互相往來。意有在焉。甲午久任抄啓時。亦有 筵敎故耳。以宮府一體之意。東宮內侍及掖屬。幷以大殿所屬兼察。此意春坊不可不知。以此傳敎。使之載之日記。仍又分付內侍府及掖庭署。
정조 8년 · 강
輔養官以下。施賞有差。
정조 8년 · 목
因別單。敎以。輔養官議政府左議政李福源。右議政金熤。各奴婢五口賜給。卽令該曹劃給後草記。輔養廳宮任錄事等。各兒馬一匹賜給。陪童等。待年長從自願收用。年久之後。或難記得。以此別單。錄置政院春坊日記。以爲憑考之地。書吏書寫使令水工等。各米布題給。
정조 8년 · 강
召見承旨徐有防于重熙堂。
정조 8년 · 목
予曰。大抵凶逆緣坐。止於同黨親屬而已。至於門客傔屬。自有親疏緊歇之別。今若一倂歸之於同情。則甚非所以罔治之意。無知常漢。何干於逆。今聞各司吏胥中。夏賊之傔屬。盡皆査櫛云。承宣退出捧甘各司。卽令區別事分付。
정조 8년 · 목
予曰。戊戌己亥以後。不逞之徒。庶幾革心改面。而不意此時。又出萬古所無之凶逆。倫彝絕矣。綱常斁矣。世變如此。國何以維持乎。載經曰。保合太和。闡明義理。卽我殿下之苦心。今日廷臣。孰敢不悉心寅協。以嚴隄防。而不幸凶逆層出。至於今番而極矣。此莫非臣等之罪。予曰。在下者對揚然後。來頭庶可無事。凶徒旣出之後。卿等之憂憤。皆是歇后語。自有天地生民以來。豈有如此賊之凶言乎。此乃道顯之所不爲矣。載經曰。道顯卽遐方無知之漢。鏡賢輩猶爲失志之徒。而至於此賊凶書。實是常情之外矣。予曰。夏賊之於一鏡。爲幾寸乎。載經曰。爲二十寸矣。予曰。鏡賊死于甲辰。此賊之欲效鏡賊者。抑何心腸。載經曰。似此心腸。允極凶惡矣。
정조 8년 · 강
遞兼文學李度謙。司書金啓洛。
정조 8년 · 목
敎曰。職務或試役相妨。兼文學李度謙。司書金啓洛許遞。今日政差出。
정조 8년 · 강
有政。吏曹參議黃昇原進。
정조 8년 · 목
以鄭萬始爲司書。曺允大爲兼文學。徐有鄰爲內醫提調。
정조 8년 · 강
咸鏡監司李★(土+甲)疏辭新除藩任。賜例批。
정조 8년 · 강
命習儀蔭官堂上武弁堂下。幷付軍職參班。
정조 8년 · 목
敎曰。習儀在明。堂下待從未付軍職人。已令付職。武臣堂上。則雖是無職人。皆有例付護軍。自可入參。而蔭官堂上。武弁堂下。無實職。又無虛銜之類。或多眩於擧行云。今番慶禮。何循常例。幷令吏兵曹抄出。仍令付軍職。使之參班。又敎曰。武弁堂下。不知爲幾人。不可無定限。以已行宣傳官訓鍊副正都總都事。付軍職參班事分付。
정조 8년 · 강
遞兼文學曺允大。司書鄭萬始。
정조 8년 · 목
敎曰。以職務試役許遞。使之差出。而又以時任銓卽抄啓文臣擬入。兼文學曺允大。司書鄭萬始許遞。前望單子入之。
정조 8년 · 강
命進箋勿爲磨鍊。
정조 8년 · 목
敎曰。進箋徒涉煩文。前例亦多不爲。雖因都監都提擧所奏許之。前例旣如此。依初下敎。勿爲磨鍊事分付。
정조 8년 · 강
命進御淸暑六和湯。本方中人蔘減二分。一貼煎。入榻敎也。
정조 8년 · 강
命進御淸暑六和湯。本方中去人蔘加沙蔘五分檳榔一戔。一貼更爲煎入。榻敎也。
정조 8년 · 강
召見册禮都監都提調以下于誠正閣。都提調徐命善。戶曹判書鄭一祥。監造官濟用奉事趙重鎭。前參奉朴敦浩李海敷。前監役李敦源。前直長李齊淵。長興直長李英秀。
정조 8년 · 목
因册禮都監監造官付軍職草記。敎以。監造官等。眞所謂名面各知。欲爲見之。皆令來待。○予曰。册禮日子。已定於八月初二日。是日予所初定日也。以年月日時言之。甲辰年癸酉月乙酉日庚辰時。日吉辰良。格局異常矣。三度習儀。何當爲之乎。命善曰。晦前當爲之矣。予曰。時敏堂未及修改。行禮處所。以重熙堂磨練。補階之役。當於三度習儀前爲之。而東宮受賀時。二品以上。陞補階行禮。三品以下。拜於階下宜矣。敎命誰將書之乎。命善曰。判府事李徽之書之矣。予曰。提調雖無加資之例。令番則異於他時矣。命善曰然矣。予曰。今番勅使出來。則又將有謝恩之使乎。命善曰。事體似然矣。命善曰。達字省字。旣承自都監刻入之敎。見原本然後。可以依樣改造矣。命取樻予以入。予謂一祥曰。以春坊修改。有下敎事。特召卿耳。昔日製作。予不忍見。房舍與廳事。相換修葺好矣。 皇壇墻役。今日始役乎。一祥曰。已始役矣。予曰。監造官入侍。重鎭等以次奏職姓名。予曰。宋載經査啓。今始來到。卿其見之乎。命善曰。臣亦見之。事甚怪駭矣。予曰。査啓出給。使之回啓也。
정조 8년 · 강
許施江華留庫米一千石加分之請。
정조 8년 · 목
江華留守鄭志儉。以留庫米中。限一千石加分馳啓。敎以。依狀請施行事回諭。
정조 8년 · 강
以金秉淵爲洪州牧使。口傳也。
정조 8년 · 강
以安聖彬李鼎揆爲承旨。前望也。
정조 8년 · 강
命王世子講册。更待下敎。
정조 8년 · 목
侍講院啓言。王世子册禮後進講册子。例有師傅以下問議之事。今番則何以爲之乎。敎以。更待下敎取稟也。
정조 8년 · 강
命王世子册禮。八月初二日定行。
정조 8년 · 목
因禮曹推擇啓稟。敎以。以八月初二日辰時定行。箋文頭辭。陳賀日子。皆於今日啓下。
정조 8년 · 강
太廟秋展謁 景慕宮展拜。命以十六日爲之。
정조 8년 · 목
因禮曹推擇啓稟。敎以。十六日爲之。
정조 8년 · 강
命册封慶科。以九月念前後擇入。武初試分三所。
정조 8년 · 목
敎曰。東宮册封後。設科取人。自是常規。而若待陳賀後稟旨頒令。遠方儒武之觀光者。來往之際。將値深冬。不可不預爲知委。慶科。依例以庭試設行。初試日子。宜待秋事收穫。以九月念前後擇入。殿試及唱榜。以晦間推擇。武科初試。分三所事分付。
정조 8년 · 강
禮曹。以慶科吉日推擇啓。
정조 8년 · 목
該曹啓言。慶科庭試文武科初試。九月十九日。殿試同月二十五日。放榜同月三十日辰時爲吉云。以此日擧行之意。請知委。允之。
정조 8년 · 강
命東宮所用達字小達字省字。竝新造。
정조 8년 · 목
敎曰。東宮所用達字小達字省字。今番勿用舊件。竝新造。自都監造成。左相書進。
정조 8년 · 강
遞刑曹參判徐有防。以李亨逵代之。
정조 8년 · 목
敎曰。刑曹參判聞有實恙。許遞。都承旨仍任前職。前望單子入之。
정조 8년 · 강
命楊州牧軍額加定。一體厘正。
정조 8년 · 목
該牧使金鍾秀啓言。本州民瘼親承厘正之敎。與道臣多有商議厘正者。而軍額移減之數。不過數十名矣。刊册元額外。加定之數頗多。如得一體厘正。則於楊民。誠爲大惠。故敢達矣。從之。
정조 8년 · 강
命輔養官奴婢賜牌。令政院安寶。
정조 8년 · 목
戶曹。以輔養官左議政李福源。奴三口婢二口。右議政金熤。奴三口婢二口劃給啓。敎以。此則宜有賜牌敎旨。令政院成出安寶。
정조 8년 · 목
敎曰。同副承旨聞有緊故。許遞。
정조 8년 · 강
命東宮掖屬員役雇軍。依書下分付。
정조 8년 · 목
因別單。敎以。依點下數定立。懸註處。幷待下敎擧行。兵曹雇軍別單。亦依此別單書下。今日正書入啓啓下事分付。
정조 8년 · 강
命春坊禮貌官輔德以下。列書劃出。
정조 8년 · 목
敎曰。春坊禮貌官。輔德以下諸宮僚。列書入達。聽政前劃出。聽政後點下。曾有定式。今番新設後。幷依此爲之事。分付春坊。
정조 8년 · 강
命東宮朔膳等價米。待傳敎擧行。
정조 8년 · 목
敎曰。東宮主管宮房。姑未定之。惠廳所送朔膳物膳價米。秀魚蔘䓀價米。姑留該廳。更待內需司聽傳敎。枚報擧行。形止仍令該廳草記。
정조 8년 · 강
皇壇北墻改築時。守直軍。命以十五名擧行。
정조 8년 · 목
因禁衛營守直草記。有是命。
정조 8년 · 강
命世子宮供上及內人宣飯各種。依別單成出册子。
정조 8년 · 목
因戶曹別單書入草記。敎以。一依別單書下者。成出一册。各各懸註書入。
정조 8년 · 강
命春桂坊應用物種。務從節省。
정조 8년 · 목
侍講院。以本院及翊衛司員役。依前例磨練啓。敎以。不緊名色。東宮掖庭。亦命待冠禮爲之事分付。春桂坊宜無異同。不得不把定者外。凡係應用物種。務從節省。待東宮冠禮。依舊例爲之事。掌務官知悉。幷與院規成出事例。書揭院壁。以爲遵行之地。
정조 8년 · 강
命世子宮各道物膳。只誕日封進。節扇依例擧行。
정조 8년 · 목
禮曹。以世子宮各道所封朔膳物膳方物節扇數爻。別單書入啓。敎以。昨因擧條。已有下敎者。朔膳物膳方物。待冠禮後封進事分付。物膳則只誕日物膳封進。亦依擧條批答爲之。節扇則例有頒給宮僚之事。依例封進事分付。册禮日則京外方物物膳。依例擧行。此外些少擧行。依別單書下數爲之。別陳賀物膳。到界進上物膳。亦待冠禮後封進事分付。
정조 8년 · 강
命東宮司鑰。以大殿司鑰兼察。
정조 8년 · 목
敎曰。司謁太命喆崔昌福。東宮司鑰兼察。又敎曰。職務相妨。兼司謁太命喆崔昌福本任減下。又敎曰。兼司鑰太命喆崔昌福。看勢司謁差下。使之着意鍊習。又敎曰。司謁未差。本書房色司鑰李孝得太命吉差下。書房色司鑰。移差本弓房司鑰白景旜差下。弓房司鑰。移差本司鑰鄭錫周差下。排設房司鑰。遷轉本閑良金祐成差下。又敎曰。東宮司鑰。才以大殿司鑰兼察事下敎。而司鑰不但數少。首掖隸例陞司鑰。二窠不可無區處。昨日新除司鑰。以大殿司鑰加出窠。通同用之事分付。
정조 8년 · 강
命東宮受册時。保姆抱奉磨練。更爲草記。
정조 8년 · 목
因禮曹磨練草記。敎以。都監都提調入侍時。有下敎。更爲草記。
정조 8년 · 강
命館閣堂上課試會議。一體牌招。
정조 8년 · 목
敎曰。向因人日儒生課試時。館閣堂上進參事。已有下敎。而內閣設置之後。館閣之制始備。不特課試爲然。此後館閣會議。一體牌招事。定式施行。
정조 8년 · 강
分揀檢校直提學徐浩修越俸。
정조 8년 · 목
敎曰。檢校直提學越俸分揀。
정조 8년 · 목
敎曰。不存捫舌之戒。有此誤訓之擧。莫重敎旨。致此改書。左副承旨李時秀推考。
정조 8년 · 강
行 宗廟　 永寧殿秋享。
정조 8년 · 강
召見奉朝賀時原任大臣以下于誠正閣。奉朝賀金致仁。領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。前大提學金鍾秀。大提學吳載純。工曹參判柳義養。
정조 8년 · 목
予曰。當此莫大之慶。輔養官尤不可無賞。故俄下錫奴婢之典。卿等知之乎。福源曰。臣等猥忝輔導之職。未效輔導之責。懋賞之典。逈出尋常。尤不勝罔功之愧矣。熤曰。奴婢之典。有加於錫馬之典。惶感不知所達。樂性曰。臣於己卯年。書竹册蒙陞資。又蒙奴婢之典矣。予曰。賜牌當親授。引儀。使之待令。予曰。奏文甚急。黑草査對。從速爲之好矣。爲此特召卿等耳。仍命承旨讀奏文。卿等與文衡近前詳覽也。予曰。卿等所見何如。尙喆曰。事面極順。故文理亦順矣。存謙曰。臣自外見左相所做之文。辭旨懇到。命意甚好矣。福源曰。大體言之。文體無異同。以文衡之文爲主好矣。熤曰。如申欽李植之文章。古亦有不用之時。何必須用文衡之文乎。徽之曰。文衡之文。頗多草略處矣。予曰。奉朝賀之意何如。致仁曰。臣昏瞀未詳。而左相之文似優矣。俄聞領府事之言。皇帝曲念之恩。不可不書。取以爲子一句。亦宜添入云矣。予曰。添入固好。而謄錄或書或不書。然添入則似益勝。添入好矣。楊牧之意何如。鍾秀曰。左相之文最優。而乍欠詳備。臣意則添入不足之意。務爲該備而用之似好矣。尙喆曰。盛稱皇恩似好矣。予曰。依諸議。以左相文定用似好矣。年衰之衰字。果無礙眼乎。僉曰。此四字刪去無妨矣。予曰。 慈殿慈宮姓氏與爵號。不必具書。予意則只書臣祖母臣所生母云云。似好矣。熤曰。公家文字。有用前例。而此則不必援例書之。只取文理之通暢似好矣。予曰。右相所奏甚好。依此爲之。予曰。副室書姓。亦無例。則不必書矣。再明卽世子定名之日也。不可不預爲商確矣。何樣字果好耶。存謙曰。雖有備三望之例。自下備望。極爲未安。惟在自上特敎之如何矣。福源曰。帝王家諱字。難知而易諱。自上書下可合之字。則臣等謹當以所見稟定矣。予曰。思得好字而未易得。故尙今未定。欲聞卿等之意。自奉朝賀次第奏達好矣。尙喆曰。自上錫字命名則好矣。予曰。不能思得。故特問于卿等耳。福源曰。下敎字邊然後。可以相議矣。予曰。列聖朝御諱字。同邊不可用乎。福源曰。字邊則恐不必爲嫌矣。予曰。單字同邊。未安而然矣。尙喆曰。文字音響。亦當取擇。予曰日。邊火邊甚好。而有嫌於 近代。木邊未知如何。僉曰。土邊似好矣。鍾秀曰。臣意亦然矣。予曰。又避火邊糸邊。則爲尤難矣。璿源譜略奉入也。予曰。以 列聖御諱字邊言之。 太祖御諱字。 定宗不諱。 宣廟御諱日邊。 先朝不諱。定以日邊好矣。福源曰。少無所嫌矣。予曰。日邊字。予有思得。列書第一行日下大字。實合予意。此外更有可合者乎。僉曰。毋過於日下大字。福源曰。臣意則專以字義爲重似好矣。予曰。此言果好矣。字音亦較正然後。當避嫌名。康熙字典萬姓通譜。詳細博考。再明入侍時。卿等更思之。各書十餘字以進也。福源以所寫達字省字奉進。命以副本用之。予曰。册禮時。領府事當着公服帶也字帶乎。命善曰然矣。予曰。報本追遠之道。昨夜入侍。已有云云。再明日則不無因便之嫌。欲於三明收議。而會百僚乎。會卿宰乎。 景慕宮收議。則只會二品以上。未知如何。僉曰。其在事體。宜合百官。而 本宮與 太廟。似無間矣。予曰。少伸微忱。惟在揚 先二字。逢此吉慶之日。懷事益覺難耐矣。鍾秀曰。昨日筵退後。始聞洗草中詬天罵日等言。故敢以所聞煩稟矣。予曰。卿得聞近世浮行之言矣。鞫案別無此等之說。在外之臣。何干朝廷事乎。鍾秀曰。伊時參鞫諸臣尙在。鞫案雖洗草。豈無可聞之道乎。予曰。卿實多心矣。予之所知。卿皆知之。此外又有何說云耶。不必索言。今番都監。卿則不必參會同。今日下去好矣。予謂義養曰。春坊古例。幾何修整乎。義養曰。待出草。謹當稟定矣。予曰。册禮前未可及乎。義養曰。春坊官亦必欲見。當某条及期矣。予曰。春坊房舍相換之意。卿知之乎。義養曰。知之矣。予曰。世子定名。日邊字甚好矣。義養曰然矣。
정조 8년 · 강
命進御淸暑六和湯。本方中去人蔘入沙蔘五分。加檳榔一錢。更爲煎入。榻敎也。
정조 8년 · 강
以宋載經爲承旨。前望也。
정조 8년 · 강
遞承旨李鼎彬。以徐龍輔代之。
정조 8년 · 강
有政。吏曹參判沈豊之進。
정조 8년 · 목
以吳大益爲大司諫。李泰永爲冬至書狀官。
정조 8년 · 강
命都承旨宋載經。更卽牌招。
정조 8년 · 목
載經牌不進。敎以。査啓旣到。事亦究竟。更卽牌招察任。
정조 8년 · 강
命今番使行。不虞之需劃給。
정조 8년 · 목
備邊司啓言。今番使行。事係莫重。不虞之需。不可不磨練齎去。而或以關西營邑。或以各軍門所在銀。分排取用矣。今番則以各軍門銀二萬兩。區劃出給。而若無所用。則請還給各該營。敎以。訓局遺在。本自不敷。禁營所儲。最多弊瘼。俱不宜取用。以御廳等營門及關西營邑中。依此數劃給。